Oznámenie Komisie Rade o posilnení postavenia Európskeho spoločenstva pre atómovú energiu v Medzinárodnej agentúre pre atómovú energiu {SEC(2006)341} /* KOM/2006/0121 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 16.3.2006 KOM(2006) 121 v konečnom znení OZNÁMENIE KOMISIE RADE o posilnení postavenia Európskeho spoločenstva pre atómovú energiu v Medzinárodnej agentúre pre atómovú energiu {SEC(2006)341} OZNÁMENIE KOMISIE RADE o posilnení postavenia Európskeho spoločenstva pre atómovú energiu v Medzinárodnej agentúre pre atómovú energiu 1. Úvod Európske spoločenstvo pre atómovú energiu (Euratom, ďalej „Spoločenstvo“) má v Medzinárodnej agentúre pre atómovú energiu (MAAE[1]), ktorá je agentúrou Organizácie spojených národov (OSN) poverenou, aby podporovala bezpečné využitie atómovej energie pre mierové účely, štatút pozorovateľa. V súčasnosti tvoria členskú bázu MAAE výhradne iba štáty[2]. Štatút pozorovateľa obmedzuje vplyv a aktívnu účasť Euratomu v rámci MAAE. Toto postavenie je v rozpore s kompetenciami Spoločenstva v rámci aktivít agentúry a jeho legitímnymi právami na medzinárodnej scéne, ktoré mu už opakovane priznal Súdny dvor Európskych spoločenstiev. Uvedená situácia si vyžaduje, aby boli podniknuté opatrenia naposilnenie postavenia Euratomu v MAAE. A práve touto otázkou sa zaoberá toto oznámenie. V tomto štádiu je ešte priskoro určiť presnú podobu tohto posilneného postavenia, aj keď členstvo Euratomu v MAAE je jasným cieľom, ktorý treba sledovať. 2. Právomoci Spoločenstva v rámci Zmluvy o Euratome V súlade s článkom 1 Zmluvy o Euratome (ďalej „Zmluva") je hlavnou úlohou Spoločenstva založeného v roku 1957 „prispievať k zvyšovaniu životnej úrovne v členských štátoch a k rozvoju vzťahov s inými krajinami vytváraním predpokladov potrebných pre urýchlený vznik a rast jadrového priemyslu“. Na splnenie tejto úlohy boli Spoločenstvu poskytnuté zvrchované práva, ktoré na neho preniesli členské štáty podpisom Zmluvy, a to v týchto hlavných oblastiach: výskum, bezpečnosť a zdravie (ochrana pracovníkov a obyvateľstva pred nebezpečenstvom ionizujúcej radiácie), zásobovanie surovinami, dozor nad jadrovou bezpečnosťou a vonkajšie vzťahy. Ustanovenia Zmluvy umožnili vypracovanie a uplatnenie dôležitého súboru právnych predpisov, ktoré tvoria rámec vnútroštátnych pravidiel potrebných pre tento sektor (pozri prílohu 4). Komisia je zodpovedná[3] za podporu a koordináciu výskumu v jadrovej oblasti v rámci Spoločenstva, aby sa predišlo nežiadúcemu prekrývaniu činností. Komisia môže poskytnúť finančnú podporu, materiály, zariadenie, vybavenie alebo podporu odborníkov a poskytnúť spoločné financovanie. Následnérámcové programy Euratomu pre výskumné aktivity poskytnutli značné finančné príspevky na podporu výskumu v jadrovej oblasti na civilné účely. V súčasnosti sa výskum sústreďuje na technológiu termonukleárnej fúzie, na jadrovú bezpečnosť a ochranu proti zneužitiu jadrových materiálov vrátane otázok súvisiacich so životným prostredím, ako je manažment jadrových odpadov a radiačná ochrana. Šiesty rámcový program Euratomu, ktorý zahŕňa obdobie rokov 2002 – 2006 má k dispozícii celkový finančný balík vo výške 1 230 miliónov EUR, z ktorého je 750 miliónov EUR vyhradených iba na výskum energie z jadrovej fúzie. V apríli 2005 prijala Komisia návrh siedmeho rámcového programu Euratomu na obdobie rokov 2007 – 2011 (s možnosťou predĺženia do roku 2013) zahŕňajúci balík vo výške 3 092 miliónov EUR (2 159 miliónov EUR na výskum energie z jadrovej fúzie, 394 miliónov EUR na nukleárne štiepenie a radiačnú ochranu a 539 miliónov EUR na aktivity v jadrovej oblasti realizované Spoločným výskumným centrom). Ustanovenia v Zmluve týkajúce sa radiačnej ochrany [4] si vyžadujú stanovenie základných bezpečnostných noriem ochrany zdravia pracovníkov a obyvateľstva proti nebezpečenstvu ionizujúceho žiarenia radiácie[5]. Tieto ustanovenia boli doplnené viac než 20 samostatnými právnymi predpismi týkajúcimi sa rozličných aspektov, ako je ožarovanie pri lekárskom vyšetrení, ochrana externých pracovníkov, preprava rádioaktívnych látok a rádioaktívneho odpadu, rádioaktívita v potravinách a mimoriadne situácie s rádiologickými následkami. V blízkej budúcnosti musia byť právne predpisy Spoločenstva ďalej doplnené zriadením rámca Spoločenstva pre oblasť jadrovej bezpečnosti a pre manažment rádioaktívnych odpadov. Vo svojom rozhodnutí z 10. decembra 2002 priznal Súdny dvor Európskych spoločenstiev výslovne Spoločenstvu právomoc prijímať právne predpisy v oblasti jadrovej bezpečnosti v súlade so Zmluvou. Následne v januári 2003 prijala Komisia dva návrhy smerníc, ktoré sa týkali konkrétne bezpečnosti jadrových zariadení a manažmentu vyhoreného paliva a rádioaktívnych odpadov[6]. Pokiaľ ide o zásobovanie[7] , Agentúra Euratomu má opčné právo na rudy, suroviny a špecifické štiepateľné materiály pochádzajúce z území členských štátov, ako aj výhradné právo uzatvárať zmluvy týkajúce sa zásobovania jadrovým materiálom v rámci aj mimo Spoločenstva. Cieľom je zabezpečiť rovnaký prístup k jadrovému materiálu pre všetkých užívateľov v Spoločenstve. V oblasti uplatnenia záruk na jadrové materiály [8] bolo nariadenie prijaté v roku 1976 v súčasnosti nahradené pozmeneným nariadením[9]. Záruky, stanovené v Zmluve je koordinované so zárukovým systémom, ktorý používa MAAE v rámci troch trojstranných dohôd uzavretých medzi členským štátmi, Spoločenstvom a MAAE. Dodatkové protokoly k týmto dohodám podpísané členskými štátmi a Spoločenstvom v roku 1998 boli ratifikované všetkými členskými štátmi a nadobudli platnosť. Proces začlenenia nových členských štátov, ktoré rozšírili Spoločenstvo Euratomu v roku 2004, do dohôd o dozore nad bezpečnosťou a do dodatkových protokolov teraz prebieha. 3. Dôvody prečo posilniť postavenie Euratomu v MAAE Spoločenstvo má v uvedených oblastiach jasne stanovené vonkajšie kompetencie. Podľa článku 2 písm. h) Zmluvy musí Spoločenstvo, aby mohlo splniť svoju úlohu, vytvoriť vzťahy s tretími krajinami a medzinárodnými organizáciami na podporu pokroku mierového využitia jadrovej energie. Pre tento účel môže Spoločenstvo v rámci svojich právomocí vstupovať do záväzkov uzatváraním dohôd alebo zmlúv s tretím štátom, medzinárodnou organizáciou alebo štátnym príslušníkom tretieho štátu (článok 101 Zmluvy). Vonkajšie kompetencie Spoločenstva boli potvrdené v judikatúre. V roku 1978 skúmal Súdny dvor Európskych spoločenstiev vonkajšie kompetencie Spoločenstva v súvislosti s plánovaným pristúpením Spoločenstva k Dohovoru o fyzickej ochrane jadrových materiálov[10]. Vzhľadom k judikatúre vonkajších právomocí Súd uviedol, že keďže Spoločenstvo vytvára spoločné vnútorné pravidlá, tak zároveň nadobúda právomoc viesť zahraničnopolitické rokovania, ktoré sa môžu dotknúť týchto spoločných pravidiel[11]. Súdny dvor tiež vyhlásil, že ak Spoločenstvo má vnútorné právomoci na dosiahnutie určitého cieľa, tak má samozrejme aj výhradné vonkajšie právomoci v tejto veci, pokiaľ je takýto zahraničnopolitický akt potrebný na dosiahnutie tohto cieľa[12]. Pokiaľ ide o pristúpenie Spoločenstva k Dohovoru o jadrovej bezpečnosti, iba nedávno potvrdil názor generálneho advokáta Jacobsa, o ktorý sa opieral Súd pri vynesení svojho rozhodnutia 10. decembra 2002, že: „Podľa článku 101 ods. 1 Zmluvy môže Spoločenstvo uzatvárať medzinárodné dohody 'v rámci svojich právomocí a jurisdikcie'. Zahraničnopolitické právomoci Euratomu majú preto ten istý rozsah ako jeho vnútorné právomoci, inými slovami, Euratom má právo uzatvárať medzinárodné dohody vo všetkých záležitostiach, v ktorých je oprávnený konať interne.“[13] Aktivity MAAE sa prevažne týkajú oblastí spadajúcich do kompetencie Spoločenstva. Táto obojstranná angažovanosť v jadrových otázkach sa zároveň odráža aj v skutočnosti, že odporúčania, zmluvy, dohovory a dohody vypracované MAAE podporujú príslušné politiky Spoločenstva. V ustanoveniach v Dohode o spolupráci medzi Spoločenstvom a MAAE podpísanej vo Viedni, ktorá nadobudla platnosť 1. januára 1976[14], je Spoločenstvo prezentované ako pozorovateľ s právom prednesenia prejavu na výročných zasadnutiach Generálnej konferencie MAAE a Rady guvernérov, v rámci ktorých sa predstavitelia Komisie môžu zúčastňovať na poradách venovaných otázkam, ktoré patria do okruhu záujmov Spoločenstva. Predstavitelia Spoločenstva však môžu vyjadriť svoje stanovisko až po tom, keď sa vyjadria všetky štáty a nemôžu predkladať návrhy, zmeny alebo doplnenia. Spoločenstvo nemá hlasovacie právo, a to ani v záležitostiach, v ktorých má výhradnú alebo zdieľanú právomoc. Keďže Spoločenstvo samotné, tam kde má výhradnú právomoc, alebo spolu s členskými štátmi, tam kde zdieľa právomoc, musí prijímať a realizovať záväzky vo vzťahu k tretím krajinám a medzinárodným organizáciám, ktoré sa týkajú oblasti právomocí Spoločenstva, malo by sa mu byť umožniť plne zastupovať Spoločenstvo na pôde MAAE. Okrem toho by Spoločenstvo malo mať možnosť predkladať návrhy počas rokovaní o medzinárodných dohovoroch, ktoré sa týkajú jeho právomocí uvedených v Zmluve. Jestvuje tu preto zjavný nepomer medzi právomocami Spoločenstva a postavením, ktoré je mu pridelené v MAAE . Táto skutočnosť mu bráni v efektívnom výkone týchto právomocí. Snaha o posilnenie postavenia Euratomu v agentúre s cieľom dosiahnuť plnoprávne členstvo je preto plne oprávnená. Jednou z dôležitých úloh Spoločenstva, ktorá vyplýva zo Zmluvy, je prijať a uplatňovať bezpečnostné normy na ochranu zdravia verejnosti a pracovníkov v oblasti radiačnej ochrany a jadrovej bezpečnosti. MAAE má rovnakú úlohu. Je prirodzené, že by sa Spoločenstvo malo na pôde MAAE prezentovať ako jeden celok, aby sa zabezpečil účinnejší a jednotnejší prístup a zapojenie Spoločenstva do procesu tvorby týchto noriem. Okrem toho je systém Euratomu pre záruky koordinovaný vo vzťahu k zárukovému systému, uplatňovanému agentúrou MAAE, ktorý je v súlade s článkom 77 Zmluvy a je založený na trojstranných dohodách. Toto je oblasť, ktorá spadá do výhradnej právomoci Spoločenstva, a kde je potrebné mať silnejšie postavenie voči MAAE[15]. Posilnenie postavenia Spoločenstva v MAAE by prinieslo osoh členským štátom Euratomu, pretože ich postoj, koordinovaný na úrovni Spoločenstva, by mal takto väčší vplyv na vypracovávanie odporúčaní a noriem MAAE. V dôsledku posilnenie postavenia by tretie krajiny mohli rokovať s jediným orgánom reprezentujúcim všetky členské štáty Euratomu, ktorý nadobudol jedinečné, takmer päťdesiatročné odborné skúsenosti v oblasti, v ktorej bola zodpovednosť prenesená na Spoločenstvo. Napríklad spolupráca v oblasti dozoru nad bezpečnosťou, kde dostalo Spoločenstvo výhradné právomoci, ukázala, že odborné znalosti Euratomu predstavujú prínos tak pre tretie krajiny, ako aj pre MAAE. A naopak, Euratom bude môcť v otázkach, ktoré spadajú do jeho výhradnej právomoci, podporiť stanoviská svojich členských štátov. 4. Postup pri posilňovaní postavenia Euratomu v MAAE Zmena postavenia Euratomu v MAAE je vo svojej podstate komplexným úsilím, a to minimálne z týchto dvoch dôvodov: a) dotýka sa členských štátov, najmä tam, kde by to znamenalo presunutie hlasovacích práv v MAAE na Euratom; b) vyžiadalo by si to zmenu Štatútu MAAE, čo by prinieslo zdĺhavé procedurálne a zásadné diskusie v rámci MAAE. K uvedeným ťažkostiam ešte pristupuje skutočnosť, že členské štáty a tretie krajiny nebudú hodnotiť požiadavku posilnenia postavenia Euratomu jednoducho iba na základe prínosu, ale v širšom kontexte postavenia Európskych spoločenstiev (ES) v rámci rozličných organizácií a orgánov systému OSN. Napriek tomu je dlhodobým cieľom Komisie postupne posilniť postavenie ES, kde to právomoci Spoločenstva umožňujú, zo súčasného postavenia pozorovateľa, ktoré má v rozličných organizáciách a orgánoch systému OSN. Táto politika sa už v mnohých prípadoch ukázala byť úspešnou. Konkrétne sa podarilo dosiahnuť riadne členstvo v Organizácii OSN pre výživu a poľnohospodárstvo (FAO) a v Codexe Alimentarius, ako aj postavenie plnoprávneho člena v Komisii pre trvalo udržateľný rozvoj. Komisia si je zároveň vedomá skutočnosti, že napriek prevažne technickým aspektom práce MAAE je agentúra aj fórom venovaným veľmi chúlostivým politickým a bezpečnostným otázkam. V takomto prípade diskusia môže zasiahnuť aj aspekty nešírenia zbraní, ako tomu bolo v prípade nedávnej rezolúcie Rady guvernérov o Iráne[16]. V súčasnosti sú otázky ako je nešírenie zbraní prerokúvané v rámci otázok „druhého piliera“, pri ktorých sa viac uplatňuje zodpovednosť jednotlivých štátov než pravidlá Spoločenstva. V tomto zmysle je dôležité zdôrazniť, že Spoločenstvo sa usiluje o posilnenie postavenia v rámci tých oblastí aktivít MAAE, ktoré, ako už bolo uvedené, spadajú do právomoci Spoločenstva. Vzhľadom na politický charakter postupu pri posilňovaní postavenia Spoločenstva v MAAE a s tým spojenými komplexnými a zdĺhavými diskusiami medzi Komisiou a členskými štátmi EÚ ako aj s MAAE a jej členmi, sa navrhuje nasledovný dvojstupňový postup: - po prvé, Spoločenstvo by malo začať rozhovory s členskými štátmi EÚ v rámci Rady, ako aj s MAAE a jej členmi s cieľom umožniť realizáciu nevyhnutých zisťujúcich a vysvetľujúcich rozhovorov a presahujúcich aktivít zameraných na uvedené úvahy; - po druhé, na základe týchto rozhovorov by Komisia mala Rade predložiť návrh smerníc pre vyjednávanie v týchto dvoch veciach: (a) rokovanie o posilnení postavenia Euratomu v MAAE; (b) požiadavka primeranej zmeny a doplnenia Štatútu MAAE. 5. Závery Postavenie Spoločenstva ako pozorovateľa v MAAE spôsobuje problémy a prináša nedostatky opísané v predchádzajúcej časti tohto oznámenia. Posilnenie úlohy Spoločenstva sa stalo nevyhnutným, aby mohla byť zaručená konzistencia a efektivita stanovísk Spoločenstva. Vzhľadom k právomociam Spoločenstva v jadrovej oblasti je požiadavka posilnenia postavenia v MAAE oprávnená. Dosiahnutie členstva Spoločenstva v MAAE zostáva primárnym cieľom. V tomto smere sa Spoločenstvo usiluje získať, pokiaľ ide o záležitosti spadajúce do oblasti jeho právomocí, také postavenie, aké majú štáty, ktoré sú členmi MAAE, aby mohlo: a) vyjadrovať svoje názory počas rokovaní, či akýchkoľvek stretnutí orgánov MAAE, b) hlasovať v mene svojich členských štátov o záležitostiach, ktoré spadajú do kompetencie Spoločenstva, c) vyjadriť súhlas samo za seba pri prijímaní práv a povinností, ktoré vyplývajú z nástrojov prijatých pod záštitou MAAE. Vzhľadom na uvedené skutočnosti Komisia žiada Radu o schválenie začatia úvodných rozhovorov, ktoré by viedla s MAAE s cieľom: a) zistiť, akými spôsobmi je možné posilniť postavenie Spoločenstva v MAAE, b) zistiť všetky zmeny, ktoré je na tento účel potrebné urobiť v Štatúte MAAE a iných interných pravidlách. Komisia bude pravidelne informovať Radu o pokrokoch dosiahnutých pri plnení tejto úlohy. Až bude nájdené uspokojivé riešenie tejto otázky, Komisia požiada Radu o mandát na vyjednanie nového postavenia v MAAE a zmeny Štatútu MAAE. 6. Príloha Pracovný dokument útvarov Komisie. Prílohy Oznámenia Komisie Rade o posilnení postavenia Európskeho spoločenstva pre atómovú energiu v Medzinárodnej agentúre pre atómovú energiu. [1] Stručný opis agentúry MAAE a jej úloh nájdete v prílohe 3. [2] V januári 2006 ju tvorí 139 členských štátov, vrátane 25 členských štátov Euratomu. [3] Kapitola 1 Zmluvy. [4] Kapitola 3 Zmluvy. [5] Kompletný zoznam právnych predpisov je v prílohe 4. [6] KOM/2003/0032, konečné znenie, Komisia prijala zmenené a doplnené návrhy v roku 2004 (KOM(2004)526). [7] Kapitola 6 Zmluvy. [8] Kapitola 7 Zmluvy. [9] Nariadenie Komisie (Euratom) č. 302/2005 z 8. februára 2005 o uplatňovaní systému záruk Euratomu. [10] Rozhodnutie Súdneho dvora zo 14. novembra 1978, rozhodnutie 1/78. [11] Prípad 22/70 z 31. marca 1971, Komisia v. Rada, Zb. 1971, s. 263 – AETR. [12] Stanovisko 1/76 zo 26. apríla 1977, návrh Dohody o zriadení európskeho fondu na likvidáciu plavidiel vnútrozemskej vodnej dopravy, Zb. 1977, s. 741. [13] Názor generálneho advokáta Jacobsa, ktorý bol poskytnutý 13. decembra 2001, prípad C-29/99, Zb. 2002, s. I-11221. [14] Ú. v. ES 329, 23.12.1975. s. 28. [15] Skúsenosti ukazujú, že MAAE je ochotnejšia zohľadniť názory Spoločenstva, ak sú tieto prezentované Komisiou, než len samotnými členskými štátmi. [16] Rezolúcia GOV/2005/77 z 24. septembra 2005.